સગવડ માટે ત્રણેય ભાઈ અલગ અલગ રહે છે. તેમનાય પુત્રો છે. બધા ઝવેરાતના વ્યવસાયમાં અલગ અલગ ઓફિસોમાં બેસે છે. આમ છતાં બધા ‘એક ડાળનાં પંખી અમે સૌ’ બનીને ધંધામાંય ભેગા છે. બધાનો ધંધો સહિયારો છે, જેમ ધંધાથી એક છે તેમ દાન આપવામાં પણ બધાં દાન વસંતભાઈ મુખી પરિવારના નામે આપે છે, તે રીતે પણ એક છે. તેમનો ધંધો અને સંપ જોઈને ઇઝરાયલનાં સહકારી ગામ હિબુત્ઝની યાદ આવે. હિબુત્ઝમાં સૌ પોતાના ઘરમાં અલગ રહે, પણ તેમનું ઉત્પાદન સહિયારું અને નફો પણ સહિયારો. સૌ પોતાના ગજા અને આવડત મુજબ કામ કરે, પણ નફો બધાનો ભેગો ગણાય. વસંતભાઈ મુખી પરિવારમાં બ્રિટિશ જમાનામાં અને આઝાદી પછી થોડાં વર્ષ વંશપરંપરાગત મુખીપણું હતું. આ મુખી પરિવાર એમની એકતા અને આત્મીયતા માટે સમાજમાં જાણીતો છે.